Nuwe hoof by SALVuyani Jarana. Foto: ANA. Die Suid-Afrikaanse Lugredery (SAL) het Vrydag aangekondig dat Zuks Ramasia die leisels sal oorneem as die waarnemende uitvoerende hoof van die lugredery ná Vuyani Jarana se bedanking. Ramasia was voorheen die operasionele bestuurder by SAL. Thandeka Mgoduso, ŉ SAL-raadslid, het by ŉ mediakonferensie gesê Jarana gaan nie sy kennistydperk van drie maande tot aan die einde van Augustus vanjaar uitdien nie. Die raad het sy versoek om sy pos vroeër te ontruim, toegestaan. “Die direksie van SAL kondig graag die aanstelling van me. Zuks Ramasia as waarnemende uitvoerende hoof van SAL aan. Die uitgaande uitvoerende hoof se laaste dag op kantoor is Maandag 10 Junie, soos ooreengekom met die raad,” het Mgoduso gesê. Mgoduso het Ramasia beskryf as ŉ ervare hoof met uitgebreide kennis van die lugvaartbedryf. Volgens Mgodusa het die raad reeds begin met die soektog na ŉ nuwe permanente hoof. Hy sê dit moet iemand wees met die nodige ervaring en kundigheid van die bedryf. Hoewel Jarana binnekort nie meer aan stuur van sake gaan wees nie, sal hy in die volgende drie maande beskikbaar wees om leiding aan sy opvolger te gee. Jarana, wat in November 2017 as uitvoerende hoof by die lugdiens aangestel is, het verlede week bedank. Volgens Magwaza was die raad nie suksesvol nie om Jarana te probeer oortuig om in sy pos aan te bly.